ธปท.ประกาศ 30 ธ.ค.62 กลุ่มสถาบันการเงินทำการปกติ หลังหวั่นกระทบกิจกรรมทางเศรษฐกิจ
ธปท.ประกาศ 30 ธ.ค.62 กลุ่มสถาบันการเงินทำการปกติ หลังหวั่นกระทบกิจกรรมทางเศรษฐกิจ
30 ต.ค. 2562

ธนาคารแห่งประเทศไทย (ธปท.) ออกประกาศเรื่อง กำหนดให้วันที่ 30 ธ.ค.2562 เป็นวันทำการตามปกติของสถาบันการเงิน และสถาบันการเงินเฉพาะกิจ โดยระบุว่า ตามที่คณะรัฐมนตรีอนุมัติให้วันจันทร์ที่ 30 ธันวาคม 2562 เป็นวันหยุดราชการเพิ่มเป็นกรณีพิเศษ ในปี 2562 เพื่อให้มีวันหยุดต่อเนื่องในช่วงเทศกาลขึ้นปีใหม่ ทำให้เกิดการขับเคลื่อนทางเศรษฐกิจและสนับสนุนภาคธุรกิจที่เกี่ยวข้องกับการท่องเที่ยวในช่วงเวลาดังกล่าว โดยให้ธนาคารแห่งประเทศไทยพิจารณาความเหมาะสมของการกำหนดวันหยุดสำหรับสถาบันการเงินและสถาบันการเงินเฉพาะกิจนั้น
ทั้งนี้ ธนาคารแห่งประเทศไทย พิจารณาแล้วเห็นควรกำหนดให้วันดังกล่าวเป็นวันทำการตามปกติของสถาบันการเงินและสถาบันการเงินเฉพาะกิจ เพื่อไม่ให้ส่งผลกระทบต่อกิจกรรมทางเศรษฐกิจและการดำเนินธุรกรรมทางการเงิน เนื่องจากเป็นวันทำการสุดท้ายของปี ซึ่งจะมีธุรกรรมจำนวนมากที่ตกลงชำระราคาในวันดังกล่าวไว้ล่วงหน้าแล้ว
 